钦定古今图书集成/明伦汇编/宫闱典/第004卷 > 《宫词一百首》〈录二十八首〉王珪
## 钦定古今图书集成/明伦汇编/宫闱典/第004卷 > 《宫词一百首》〈录二十八首〉王珪

侍辇归来步玉阶，试穿金缕凤头鞋。阶前摘得宜男
草，笑插黄金十二钗。

瑶台夜滴金茎露，水殿凉生玉枕风。卧看星河归阁
晚，月斜疏影转梧桐。

燕子初来语更新，一声声报内家春。遥闻春籞樱桃
熟，先进金盘奉紫宸。

盆山高叠小蓬莱，桧柏屏风凤尾开。绿绕金阶春水
暗，新分一脉御沟来。

内苑宫人学打球，青丝飞控紫骅骝。朝朝结束防宣
唤，一样真珠络辔头。

夜深独倚阑干角，玉笛横吹弄月明。馀响度云无处
觅，人间闻得两三声。

元夕星灯照露台，六宫歌吹出云来。夜深翠辇归金
殿，十里回廊锦帐开。

沈烟摇碧透金铺，密下珠帘镇玉壶。近赐赵昌《花雀
幛》，却嫌崔白《芰荷图》。

黄昏锁院听宣除，翰长平明趁起居。撰就白麻先进
草，金泥降出内中书。

石刻蛟龙扶绣柱，金盘龙凤走雕楹。万年枝上流莺
啭，屏掩春山梦不成。

红湿春罗染御袍，透帘三丈日华高。金针玉尺裁缝
处，一对盘龙落剪刀。

侍女争传玉弹弓，金丸飞入乱花中。一时惊起流莺
散，踏落残英满地红。

山楼彩凤栖寒月，宴殿金麟吐御香。蜀锦地衣呈队
舞，教头先出拜君王。

内庭秋燕玉池东，香散荷花水殿风。阿监采菱牵锦
缆，月明犹在画船中。

纱幔薄垂金麦穗。帘钩纤挂玉葱条。楼西别起长春
殿，香壁红泥透蜀椒。

清晓自倾花上露，冷侵宫殿玉蟾蜍。擘开五色销金
纸，碧锁窗前学草书。

宫女熏香进御衣，殿门开锁请金匙。朝阳初上黄金
屋，禁掖春深昼漏迟。

内人稀见水秋千，争擘珠帘帐殿前。第一锦标谁夺
得，右军输却小龙船。

禁里春浓蝶自飞，御蚕眠处弄新丝。碧窗尽日教鹦
鹉，念得君王数首诗。

𩰚草深宫玉槛前，春蒲如箭荇如钱。不知红药阑干
曲，日暮何人落翠钿。

太液波深水殿凉，画船惊起宿鸳鸯。翠眉不及池边
柳，取次飞花入建章。

钓线沈波漾彩舟，鱼争香饵上龙钩。内人急捧金盘
接，拨剌红鳞跃未休。

露井银床冻不收，深宫花暗晓莺愁。残红满地无人
扫，一半随风落御沟。

盘龙新织翠云裘，简点黄封玉匣收。防备秋衣供御
著，金箱捧入曝衣楼。

黄金掌上露华稀，朝退君王索辇迟。到得经筵春讲
罢，海棠花影数砖移。

丽日祥烟锁禁林，樱桃初熟杏成阴。年年翠辇来游
幸，花落春阶一寸深。

六龙观稼奉宸游，齐贺丰年荐麦秋。后苑宴回卿相
出，内官金盒送来麰。

“雪晴𫛛鹊楼边月，风落昭阳殿后梅。”《炉炭》《消香兽
暖》，独拈香箸拨红灰。